Imtella' Diċembru 27, 2020 Fil-Ġermanja bdot ta' ajruplan pinġa fis-sema forma ta' siringa, u dan bil-għan li din isservi ta' kampanja pożittiva għat-tilqima kontra l-Covid. Il-bdot għamel dan il-ġest permezz ta' ajruplan żgħir tat-tip Diamond Da20, fejn pinġa s-siringa fis-sema fuq il-belt Ġermaniża ta' Friedrichshafen. Il-bdot Samy Kramer ried iħeġġeġ lin-nies biex jieħdu din it-tilqima u anki biex jagħmlilhom kuraġġ, bit-tama li dan il-kapitlu iswed li ħakem lid-dinja jibda jara xaqq ta' dawl. Il-pajjiżi Ewropew bdew bit-tilqima kontra l-Covid mill-bieraħ, fosthom l-Ungerija, Slovakkja, u l-Ġermanja, fejn l-ewwel li se jitlaqqmu huma anzjani u ħaddiema fil-qasam tas-saħħa. Intant il-varjant ġdid tal-Covid ġie identifikat f'pajjiżi oħra barra r-Renju Unit, u anki fil-Kanada u l-Ġappun, bil-varjant iwassal biex il-virus jittieħed iktar malajar. Dan il-varjant ġie identifikat ukoll fi Spanja, Żvizzera, Żvezja u anki Franza. Il-Ġappun se jipprojbixxi dħul ta' persuni barranin fil-pajjiż għal madwar xahar minn għada t-Tnejn.